Álftaveri 19.október 2021

Efni: Umsögn um drög að reglugerð um sjálfbæra landnýtingu

Fjallskilanefnd Álftaversafréttar vill koma á framfæri eftirfarandi athugasemdum við drög að reglugerð um sjálfbæra landnýtingu, sem nú er til kynningar á samráðsgátt stjórnvalda.

Álftaversafréttur, sameiginlegt upprekstrarland jarða í Álftaveri afmarkast að vestan af jökuljaðri Mýrdalsjökuls, nema nyrsti hluti afréttarins sem liggur að sýslumörkum Rangárvalla og Vestur-Skaftafellssýslu, að austan skilur Hólmsá hann frá afréttar og heimalöndum í Skaftártungu og að sunnan skilur Leirá á milli afréttar og heimalanda í Álftaveri.

Nálægðin við eldstöðina Kötlu hefur í gegn um aldirnar sett mjög svo mark sitt á Álftaversafrétt. Hvað eftir annað hefur landið mátt þola að fá yfir sig vikur og öskufall Kötlugosa, sem þrátt fyrir það hefur ótrúlega fjölbreytta gróðurflóru. Á blaðsíðu 102 í ritinu ,,Vestur-Skaftafellssýsla og íbúar hennar“ útg. 1930 má finna lýsingu af ástandi gróðurs 12 árum eftir síðasta stórgos í Kötlu, en þar segir; ,, Gróðurfar afréttarins. Víðast eru mosaþembur undirstaða að gróðri afréttarins, og upp úr þeim vex töðugresi, sumsstaðar allþétt; einnig eskir, elfting, vottur af víði og starungum. Það má heita, að gróður þessi sé samfelldur inn með Hólmsá, hið næsta henni og svo einnig í giljum hálendisins. Blöðkugróður er nokkur í sandhraununum framan og vestanvert við Atley.“ Í sama riti má einnig finna lýsingar af þáverandi beitarnýtingu afréttarins. M.a. lýsingu af vorsafni sem farið var í 7. viku sumars (um miðjan júní) til að rýja og marka undir ám sem fóru snemma vors til fjalla. Einnig er þar að finna lýsingu á smalaferð að hausti, en í mjög langan tíma var hefð fyrir því að fara í fyrsta safn í Álftaversafrétt á sunnudegi í 22. viku sumars (um 20.september).

Margt er breytt frá því þessar aðstæður voru uppi á Álftaversafrétti og flest af því breytingar til góðs. Má þar helst nefna að rúmlega ein öld er frá síðasta Kötlugosi, gosi sem fór mjög illa með gróður sökum gríðarlegs öskufalls. Mýrdalsjökull hopar nú sem aldrei fyrr og fylgir nýgræðingurinn jökuljaðrinum fast eftir þó svo að hvorki sé þar um að ræða hálfgrónar né algrónar ekrur æðplantna. Þá lætur nærri að beitartími sauðfjár sé nú orðinn svipað langur og innistöðutími (gjafatími) var fyrir tæpri öld síðan.

Fyrir 25 árum, sumarið 1997 hófst samstarf Landgræðslunnar og Búnaðarfélags Álftavers um uppgræðslu lands við Atley. Fyrst um sinn takmarkaðist verkefnið við landgræðslugirðingu sem girt var utanum ca. 270 hektara af mjög illa uppblásnu moldasvæði austan Atleyjar. Árin liðu og fljótlega fór að sjást árangur, jafnt innan sem utan girðingar sem varð til þess að farið var í markvissa gróðurstyrkingu á öllu Atleyjarsvæðinu. Verkefnið þótti ekki ómerkara en svo að árið 2004 þótti við hæfi að veita Búnaðarfélagi Álftavers landgræðsluverðlaun fyrir það ár.

Árið 2004 var fyrst gerð landbótaáætlun fyrir Álftaversafrétt vegna gæðastýringar í sauðfjárrækt. Með tilkomu hennar var með enn skýrari hætti rammaður inn nytjaréttur bænda á Álftaversafrétti. Upprekstrartími skilgreindur svo og lengd beitartíma, friðuð svæði skilgreind og gerð áætlun um landbætur.

Núgildandi landbótaáætlun 2016-2025 gerir ráð fyrir 85 daga beitartíma að hámarki og að ekki skuli leyfð slepping sauðfjár á afréttinn fyrr en í fyrsta lagi 20.júní ár hvert. Að hámarki skulu ganga á afréttinum 700-800 fullorðnar kindur sem ætla má að með lömbum séu ca. 2.200 kindur alls. Við gerð núgildandi áætlunar voru 833 ha af uppgræðslusvæðunum metnir í ástandsflokka 0-2, þá voru samkvæmt áætlun 656 ha fyrirhuguð ný uppgræðslusvæði. Áætlunin gerir ráð fyrir því að unnið sé að uppgræðslu á 150 hekturum lands ár hvert út samningstímann. Rétt er að geta þess að allar þessar landgræðsluaðgerðir á Álftaversafrétti eru unnar í góðu samstarfi við Landgræðslu Ríkisins, þar sem Landbótasjóður fjármagnar áburðarkaupin og félagar í Búnaðarfélagi Álftavers sem jafnframt eru upprekstrarhafar á afréttinum leggja fram eigin vinnu og vélavinnu til verkefnisins.

Það þykir því nokkurri furðu sæta að þurfa nú, sem og oft áður, að verja þann aldagamla lögvarða eignarétt sem felst í beitarréttindum viðkomandi bænda á Álftaversafrétti. Þau reglugerðardrög um sjálfbæra landnýtingu, sem nú eru til umsagnar inn á samráðsgátt stjórnvalda eru enn ein aðförin að þessum eignarrétti. Og að þessi drög skuli að upplagi til vera unnin af starfsfólki þeirrar stofnunar sem hingað til hefur verið í góðri samvinnu við viðkomandi upprekstrarhafa vegna landbóta á afréttinum er með ólíkindum.

Hafa menn gert sér grein fyrir því hver áhrifin verða ef þessar tillögur ná óbreyttar fram að ganga ? Fljótt á litið lýtur út fyrir að Álftaversafréttur verði talinn óbeitarhæfur, hafa þau áhrif verið metin ? Hvað verður um þær samningsbundnu landgræðsluframkvæmdir næstu ára sem bundnar eru í landbótasamningi um Álftaversafrétt ? Hver ætlar að sinna þeim skyldum sem fylgja lögvörðum réttindum bænda á afréttinum ?

Fram til þessa hefur samstarf bænda í Álftaveri og Landgræðslunnar verið afar gott og mikill árangur náðst við uppgræðslu afréttarins. Jafnframt er verið að binda mikið magn kolefnis og er það stór þáttur í að kolefnisjafna landbúnaðinn á þessu svæði.

Fjallskilanefnd Álftaversafréttar mótmælir harðlega þessum reglugerðardrögum og hvetur eindregið til að þau verði tekin til gagngerðar endurskoðunar.

Fjallskilanefnd Álftaversafréttar